text: Ødelagt af ulovligt fyrværkeri
  01 januar 2011 kl. 14.19
  Det har været en nat med krudt og masser af sprut, men efter politiets vurdering ret fredelig. Der var nogle alvorlige drøn, og 
  et populært spisested i Vejle blev ødelagt.
  Karins Pølsebod har ligget på Boulevarden nær Johannes Kirken i
  mange år. I dag er den svært medtaget af en eller flere
  eksplosioner. Politiet vurderer, at der er brugt en af de farlige
  krysantemum-bomber.
  
  Total-skadet
  Herhjemme må de kun sælges til professionelle fyrværkere. Men nogle
  af dem slipper igennem sikkerhedsnettet, og Karins Pølsebod er
  total-skadet. Alle vinduer er knust.  Inventaret er ødelagt. Der
  ligger glasskår og stumper på gaden. 
  Alligevel har det været en rimelig nytårsaften, siger politiet.
  Politikommissær Henrik Petersen fra Sydøstjyllands Politi siger,
  det har været en weekend, som ikke har været ret meget værre en
  andre weekender. Men der har været en del fyrværkeriskader. Bl.a.
  på pølseboden, og på et ubeboet hus i det nordvestlige Vejle. Kort
  før klokken to  hørte naboerne høje knald fra huset, og kort efter
  var der ild i det. 
  Brandvæsenet slukkede ilden, og alle vinduerne blev  dækket med
  krydsfinerplader.
  
  Brændt affald
  I Horsens blev to biler antændt af fyrværkeri. Der var flere
  anmeldelser om ild i affaldsbeholdere, især i Fredericia, og en del
  postkasser er ødelagt.
   
  Politiet har fået anmeldelse om to voldssager i Kolding. Det er
  langt mindre end ventet på en nytårsaften.
  